शाण्डिली ने कातर प्रार्थना की- ‘देवि! पति ही मेरे परम देवता हैं। पति ही मेरे परम धर्म हैं। पतिसेवा छोड़कर मैं दूसरा धर्म-कर्म नहीं जानती।’ अनसूया जी ने आश्वासन दिया- ‘डरो मत! सूर्योदय होने पर ऋषि के शाप से तुम्हारे पति प्राणहीन तो हो जायेंगे, किंतु मैं उन्हें पुनः जीवित कर दूँगी।’ ब्राह्मणी ने कहा, ‘अच्छा, ऐसा ही हो।’ तपस्विनी अनसूया जी ने अघ्र्य उठाया और सूर्य का आवाहन किया तो तत्काल क्षितिज पर सूर्यबिम्ब उग आया। सूर्य उगते ही ब्राह्मण कौशिक प्राणहीन होकर गिर पड़ा।